text: Små firmaer slipper for forhadt affaldsgebyr
  13 december 2010 kl. 19.32
  Nu får små firmaer penge tilbage for det affaldsgebyr, de har betalt.
  En række små firmaer, som stort set ikke producerer noget skrald, får nu refunderet de penge, de har betalt i affaldsgebyrer for 2010.
  Det har Teknik- og Boligudvalget i Kolding besluttet.
  - Vores administration har gjort et stort arbejde for at administrere en ny og meget kompleks affaldsbekendtgørelse. Men der er dukket nogle åbenlyst urimelige tilfælde op. Dem reagerer vi nu på, så de berørte erhvervsdrivende får deres penge tilbage, siger Iver Pedersen, formand for Teknik- og Boligudvalget. 
  I alt er 4.400 virksomheder i Kolding Kommune blevet opkrævet affaldsgebyr for 2010. 1.600 firmaer har søgt om dispensation, og af disse har 1.100 fået afslag. 
  - I Teknik- og Boligudvalget har vi forståelse for, at de nye affaldsregler har skabt store frustrationer i erhvervslivet. Sådan er det landet over. De nye regler skulle effektivisere og liberalisere håndteringen af erhvervsaffald, ligesom regler og gebyrer skulle være mere ensartede i landets kommuner. Sådan er det desværre langtfra gået, siger Iver Pedersen.
  